ANC dreig DA met hof oor 'laster' | Netwerk24
ANC dreig DA met hof oor 'laster'
Deur Warda Meyer 13 September 2018 19:59
Die ANC is gereed om die DA vir laster te dagvaar indien die party nie onmiddellik verskoning vra en sy lasterlike sosialemediaveldtog teen Khaya Magaxa, die ANC se waarnemende Wes-Kaapse voorsitter, staak nie.
Dit hou verband met die beweerde rassistiese uitlatings wat Magaxa glo teen bruin mense sou gemaak het.
Khaya Magaxa, die ANC se waarnemende Wes-Kaapse voorsitter. Foto: Melinda Stuurman
"Ons het vasgestel dat Magaxa nooit hierdie uitlatings gemaak het nie," het Faiez Jacobs, die ANC se Wes-Kaapse sekretaris, gesê.
"Ons het 'n prokureursbrief gestuur aan die DA, waarin 'n openbare verskoning geëis word, asook dat die lasterlike uitlatings teruggetrek word."
Jacobs het gesê die party is geweldig ontsteld oor die volgehoue pogings deur Sammy Claassen, 'n ANC-raadslid van die Bergrivier-munisipaliteit, asook die DA in die provinsie om Magaxa te beswadder deur te beweer dat hy neerhalende uitlatings teen bruin mense gemaak het.
Claassen het die herrie ontketen toe hy beweer het dat Magaxa op 26 Augustus op die party se Weskus-streekkonferensie na bruin mense as 'n "klomp honde" verwys het.
Magaxa het die bewerings uit die staanspoor ten sterkste ontken.
Sammy Claassen, 'n ANC-raadslid van die Bergrivier-munisipaliteit, wie se lidmaatskap intussen opgeskort is.Foto: Verskaf
Volgens Jacobs het die party ná gesprekke met die Weskus se streekleiers wat op die konferensie was en nadat Magaxa se skriftelike toespraak nagegaan is tot die slotsom gekom dat hy nooit die uitlatings gemaak het nie.
"Ons het beëdigde verklarings deur Neville Delport, Danville Smith, Billy Claassen en Francois Kamfer wat ontken dat sulke opmerkings ooit deur die waarnemende voorsitter gemaak is," het Jacobs gesê.
Hy het bygevoeg dat die party se provinsiale werkkomitee (PWC) 'n eenparige besluit geneem het om Claassen se lidmaatskap summier ingevolge reël 25.6 van die ANC se grondwet op te skort.
"Tugstappe sal nou teen Claassen gedoen word," het Jacobs gesê.
Indien die DA nie aan die ANC se eise voldoen nie, sal formele regstappe vir laster teen die party ingestel word.
Op sy beurt het Claassen gesê hy sal hom nie van stryk laat bring nie, omdat die ANC "desperaat" is en nie die bewering van rassisme teen hom, die Khoisan-mense of die bruin mense ondersoek het nie.
"Ek sal nie swyg voor politieke kleuters nie."
Hy het gesê hy voel uiters beledig omdat op die nuuskonferensie beweer is dat hy Magaxa valslik en kwaadwillig beskuldig het.
"Die feit dat daar 'n politieke bespreking in die werkkomitee en onder amptenare was om my lidmaatskap op te skort, is 'n bewys van die party se onregverdigheid en die politieke heksejag op my."
Claassen het gesê dis 'n "desperate poging" om hom stil te maak en klagtes van rassisme onder die mat in te vee.